ΓΡΑΠΤΗ ΕΡΩΤΗΣΗ E-2612/98

υποβολή: Mirja Ryynänen (ELDR) προς την Επιτροπή

(1 Σεπτεμβρίου 1998)

Θέμα: Βιοσημότητα των δημοσιονομικών πολιτικών των κρατών μελών

Τα θεσμικά πλαίσια των δημοσιονομικών πολιτικών των κρατών μελών της ΕΕ διαφέρουν σημαντικά μεταξύ τους. Οι διαφορές αυτές έγκεινται κυρίως στην ταχύτητα κατάρτισης του ετήσιου προϋπολογισμού και στον βαθμό κατακερματισμού και έλλειψης αποτελεσματικότητας της διαδικασίας κατάρτισης του εν λόγω προϋπολογισμού. Δεδομένου ότι έχει, ήδη, ληφθεί απόφαση σχετικά με το τρίτο στάδιο της ΟΝΕ, τα κράτη μέλη οφείλουν να πράξουν παν το δυνατόν προκειμένου να διασφαλισθεί η εσωτερική σταθερότητα της νομισματικής ένωσης. Η σταθερότητα αυτή ενδέχεται να διαταραχθεί, π.χ., από την επεκτατική δημοσιονομική πολιτική κάποιου κράτους μέλους, στο πλαίσιο της οποίας ορισμένες πραγματικές πρόσθετες δαπάνες έχουν συμπεριληφθεί "για λόγους απόκρυψης" στις δαπάνες του προϋπολογισμού.

Προκειμένου να αποφευχθεί ο κίνδυνος αυτός, τα θεσμικά πλαίσια που καθορίζουν τα της δημοσίας οικονομίας της εφαρμοζομένης δημοσιονομικής πολιτικής πρέπει να είναι συγκρίσιμα μεταξύ τους.

Ποια μέτρα προτίθεται να λάβει η Επιτροπή προκειμένου να διασφαλισθεί ότι οι δημοσιονομικές πολιτικές που εφαρμόζουν τα κράτη μέλη θα καταστούν συγκρίσιμες μεταξύ τους σε επίπεδο Κοινότητας;

Απάντηση του κ. de Silguy εξ ονόματος της Επιτροπής

(27 Οκτωβρίου 1998)

Είναι γεγονός ότι η κατάρτιση του προϋπολογισμού στα κράτη μέλη γίνεται με διαφορετικούς τρόπους. Τούτο είναι φυσικό διότι οι διαδικασίες που σχετίζονται με τον προϋπολογισμό είναι αποτέλεσμα της πολυετούς εφαρμογής των αντιστοίχων πρακτικών και είναι σχεδιασμένες ώστε να τηρούν διαφορετικές παραδόσεις και διαφορετικά θεσμικά πλαίσια. Πάντως, δεν θα πρέπει να υπερτονίζεται η σημασία των διαφορών. Επιπλέον, παρατηρείται μια τάση σύγκλισης που συμβαδίζει με τις απαιτήσεις του άρθρου 3 του πρωτοκόλλου αριθ. 5 σχετικά με τη διαδικασία υπερβολικού ελλείμματος, η οποία υποχρεώνει τα κράτη μέλη να εξασφαλίζουν ότι οι εθνικές διαδικασίες στον τομέα του προϋπολογισμού τους θα τους επιτρέψουν να εκπληρώνουν τις σχετικές υποχρεώσεις τους που απορρέουν από τη Συνθήκη. Για παράδειγμα, σχεδόν όλα τα κράτη μέλη καταρτίζουν σήμερα τους προϋπολογισμούς τους βάσει του ημερολογιακού και όχι του οικονομικού έτους.

Κατά το διάστημα που προηγείται της οικονομικής και νομισματικής ένωσης καταβλήθηκαν σημαντικές προσπάθειες τόσο από την Κοινότητα όσο και από τα κράτη μέλη για την κατάρτιση διαφανών και συγκρίσιμων προϋπολογισμών. Στο πλαίσιο αυτό θα πρέπει να υπομνησθεί ότι τα στοιχεία που χρησιμοποιεί η Επιτροπή για την παρακολούθηση των προϋπολογισμών παράγονται σύμφωνα με λογιστικούς κανόνες κοινούς σε όλα τα κράτη μέλη (το Ευρωπαϊκό Σύστημα Εθνικών Λογαριασμών, ESA). Κατά συνέπεια, ακόμη και αν διαφέρουν οι διαδικασίες του προϋπολογισμού, η Επιτροπή διαθέτει τα αναγκαία εργαλεία για την εξέταση της δημοσιονομικής κατάστασης και του μείγματος των πολιτικών των κρατών μελών και του συνόλου της Κοινότητας.

Στις προθέσεις της Επιτροπής συμπεριλαμβάνεται η συμπλήρωση των σημαντικών προσπαθειών που καταβλήθηκαν για την παραγωγή των ετήσιων στοιχείων με τη βελτίωση της συγκρισιμότητας των δεικτών που αφορούν τα δημόσια οικονομικά. Τα αναμενόμενα αποτελέσματα θα διευκολύνουν περαιτέρω την έγκαιρη και ακριβή ανάλυση της δημοσιονομικής θέσης και του μείγματος πολιτικής στην Κοινότητα.